棲軒偶成呈同僚
作者：陳棣
朝代：宋

paragraphs: 我本山中人，勉强束冠带。
欠伸輒有拘，似被天工械。
誰令作此來，政爲窮所賣。
規彼五斗粟，折腰何足怪。
敢希拄頰傲，寧免望塵拜。
平生浩然氣，摧落甘伍噲。
茲軒粗可人，虛名供眼界。
得從黄嬭遊，佳處時一解。
多生作蠹魚，復此償書債。
雖抗塵土容，耿耿氷壺在。
同僚多俊遊，臺閣鵷鴻輩。
胸中有雲夢，畧不見芥蔕。
吏師有龔黄，民賊絕蜂蠆。
而我躡後塵，嘉穀雜稊稗。
詩壇欲尋盟，恐墮拋磚戒。
翻思石鼎句，自取侯郎敗。
終期探理窟，一洗荆榛隘。
得肉姑置之，大嚼聊發快。